Margaret Magdel Bakkes (14 Desember 1931, Sterkstroom – 29 Junie 2016; gebore Aucamp) was 'n Afrikaanse skrywer van romans, kort- en jeugverhale. Sy het ongeveer dertig boeke en kortverhale geskryf. Haar werk sluit onder meer in: die romans Elegie vir ’n onbekende en Susanna die geliefde, asook die kortverhaalbundels Sing vir ons, Matilde en ’n Baksel in die môre.
29 Junie 2016 (op 84)
Sy was getroud met die geskiedskrywer Cas Bakkes en het vier kinders gehad: Johannes, Marius, Matilde en Christiaan. Beide Johannes (C. Johan Bakkes) en Christiaan (Christiaan Bakkes) is ook skrywers. Sy was 'n niggie van Hennie Aucamp.
Margaret Magdel Aucamp is op 14 Desember 1931 op die plaas Klapkloof in die distrik Sterkstroom gebore as die oudste kind van Hendrik Aucamp en Matilda de Villiers. Die bekende skrywer Hennie Aucamp is ’n neef van haar. As gevolg van die depressie kan haar pa en oupa nie saam ’n bestaan op die plaas Klapkloof maak nie en toe sy ongeveer drie jaar oud is, kry haar pa werk as bestuurder van ’n melkplaas in die Transvaal. Die gesin trek baie, want ná die werk by die melkplaas kry haar pa ’n pos by die Departement Landbou en hulle bly onder andere in Pretoria, Brits, Döhne, Grootfontein en toe weer in Pretoria. Wanneer sy twaalf jaar oud is, sterf haar oupa en hulle keer weer terug na haar geboorteplek op Klapkloof, wat aan die voet van die Stormberge geleë is. Haar skoolopleiding ontvang sy dan onder andere aan Queenstown Girls High School, waarna sy matrikuleer aan Sterkstroom Hoërskool.
Sy was ’n lid van die Pretoriase tak van die internasionale skrywersorganisasie PEN en tree as spreker by verskeie byeenkomste op, waaronder die Woordfees op Stellenbosch en die Boekjol by die Universiteit van Pretoria, terwyl sy in 2007 die Bloemfonteinse Skrywersvereniging se jaarlikse slypskool aanbied. In haar vrye tyd skilder sy ook graag. Sy is op 29 Junie 2016 oorlede.
1966 Die ver reis
1970 ’n Kring voltooid
1972 My broer se hoeder
1973 Beroering op Bergdal
1974 Pad uit die vreemde
1975 Altyd kom die somer weer
1976 Klein land van die liefde
1977 ’n Ver plek vir Zilla
1978 Die Margaret Bakkes-omnibus (Vreemde tuiste; Gebonde jare; Die ver reis)
1979 Sing vir ons Matilda
1980 Die hart van Meeubaai
1982 Die Margaret Bakkes-tweeluik (My broer se hoeder, ’n Kring voltooid)
1984 Die langste nag en ander verhale
1986 My ouma in kaneel
1988 Susanna die geliefde
1989 Kroniek van die sewe blou waens
1990 Terug van die doringpad
1995 Die reise van Olga Dolsjikowa en ander omswerwinge
2007 Bitterwater en Soetdoring
2009 Klara kom tuis
2011 Fado vir ’n vreemdeling
Ontsluit van "https://af.wikipedia.org/w/index.php?title=Margaret_Bakkes&oldid=2031061"
Last edited on 21 Augustus 2019, at 21:19